એમિલી કોઈ સાધ્વીની માફક એકાગ્રતાથી દવાખાનામાં કામ પર લાગી ગઈ હતી. બ્રિનલિટ્ઝના જે કેદીઓ સારું સ્વાસ્થ્ય ધરાવતા હતા, અને હોફમેનના મશીનો ખોલીને રસ્તાના છેવાડે આવેલા સ્ટોરહાઉસમાં મૂકવાનું કામ કરી રહ્યા હતા, તેમની નજરે તો એમિલી ભાગ્યે જ ચડતી હતી! એમાંના એકે તો પાછળથી કહેલું કે એમિલી તો જાણે સાવ શાંત અને કહ્યાગરી પત્ની બની ગઈ હતી. બ્રિનલિટ્ઝના સ્વસ્થ લોકો તો ઓસ્કરથી અત્યંત પ્રભાવિત હતા. ઓસ્કરે તેમને જે આત્મવિશ્વાસ આપ્યો હતો તેને કારણે તેઓ ઓસ્કરના ગુલામ બની ગયા હતા! હજુ પોતાના પગ પર માંડ ઊભી થઈ રહેલી સ્ત્રીઓની નજર પણ પ્રભાવી કિમીયાગર અને સર્વથા સાવધ એવા ઓસ્કર પર જ રહેતી હતી.